Ulike sikkerhetsaspekter vedrørende Per Sandbergs norsk-iranske kjæreste Bahareh Letnes har vært et tema hos Statsministerens kontor siden månedsskiftet mai-juni, skriver Adresseavisen.

Ifølge avisens kilder leverte Sandbergs fraseparerte kone, statssekretær i helsedepartementet Line Miriam Sandberg, inn en bekymringsmelding til SMK for flere måneder siden.

I bekymringsmeldingen heter det at «fremmede makter» har flyttet inn hos fiskeriministeren, skriver avisen.

Per Sandbergs fraseparerte kone, Line Miriam Sandberg, skal ha meldt fra til Statsministerens kontor allerede i mai. Foto: Berit Roald / NTB scanpix

Ifølge Adresseavisen skal statsråd Per Sandberg ha svart med å sende inn en egen bekymringsmelding til SMK.

Avisen skriver at Sandberg mente at den fraseparerte konen skulle ha lekket informasjon fra hans kalender.

Line Miriam Sandberg har foreløpig ikke besvart NRKs henvendelser.

– Jeg har ikke gitt noen uttalelser til noen, skriver Per Sandberg i en tekstmelding til NRK.

Statsministeren ville ikke svare på når hun fikk vite om forholdet

De siste ukene har fiskeriministerens private ferietur preget nyhetsbildet.

Allerede 1. august stilte NRK spørsmål til statsminister Erna Solberg om når hun fikk vite om Sandbergs kjæresteforhold til Letnes.

Statsministeren svarte da at hun ikke ville referere fra private samtaler med Sandberg.

Kritikken har haglet fra både partifeller, tidligere etterretningssjef og stortingskolleger, som stiller seg svært kritisk til reisen og hans relasjon til en norsk-iransk kvinne.

STORM: Natt til lørdag la Per Sandberg ut dette bildet på sin Facebook-side. Over bildet hadde han skrevet: Vi står til «Dovre faller» Foto: Skjermdump

– Sandberg setter regjeringen i fare

Før helgen uttalte nasjonal talsperson Une Bastholm i MDG til NRK at hun mener det er på tide at Sandberg går av som fiskeriminister.

– Han har satt seg selv over rikets sikkerhet, og det er utilgivelig av en statsråd, sa Bastholm da.

VARSLET IKKE: Per Sandberg møtte pressen i Mandal før helgen. Da ville han ikke gå inn på hvilke grunner han hadde for å ikke melde ifra om reisen. Foto: Åsa Holmberg / NTB scanpix

Flere har etterlyst reaksjoner fra statsminister Erna Solberg. Deriblant politisk redaktør i VG, Hanne Skartveit, og politisk redaktør i Dagbladet, Geir Ramnefjell, som mener at saken nå begynner å sette regjeringens framtid på spill.

– Dette er en sak som har gått fra å være pikant, til vanskelig, til faktisk å bli farlig for regjeringen, sa Ramnefjell i Dagsnytt 18 på NRK fredag.